Qamashi hokimi Sherali Sanayev Mirishkorga hokim etib tayinlandi. Mirishkorning avvalgi hokimi koronavirus oqibatida vafot etgan edi

Qashqadaryo viloyatining Mirishkor tumaniga yangi hokim tayinlandi. Bu haqda xabar bergan “Daryo” muxbirining ma’lum qilishicha, viloyat hokimi Zoir Mirzayev rahbarligidagi 7-oktabr kuni bo‘lib o‘tgan yig‘ilishda Qamashi tumaniga 2018-yildan buyon rahbarlik qilib kelgan Sherali Sanayev Mirishkorning yangi hokimi sifatida tanishtirilgan.

 Sherali Sanayev.
Sherali Sanayev Qamashi tumaniga 2018-yil dekabr oyida hokim etib tayinlangan edi. U hokimlikka qadar 2013—2018-yillarda Mirishkor tumani prokurori vazifasini bajargan.

Eslatib o‘tamiz, Mirishkor tumani hokimi G‘ayrat Begaliyev 2020-yil 8-sentabr kuni koronavirus asoratlari oqibatida vafot etgan (biroq uning koronavirus infeksiyasi asoratlari oqibatida ro‘y bergani O‘zbekiston Sog‘liqni saqlash vazirligi tomonidan tasdiqlanmagan).

G‘ayrat Begaliyev 2020-yil 4-martdan beri Mirishkor tumani hokimi lavozimida ishlayotgan edi. U Mirishkor tumani hokimligiga kelgunga qadar ko‘p yillar davomida Qarshi tumani hokimi bo‘lgan.
“Daryo” muxbirining qo‘shimcha qilishicha, 7-oktabr kuni Qamashi tumanida ham sessiya bo‘lib o‘tishi va unda tashkiliy masala ko‘rilishi kutilmoqda.